Harkovan ooppera

Harkovan ooppera (ukr. Харківська опера, H’arkivska opera), virallisesti Harkovan kansallinen akateeminen Mykola Lysenkon ooppera- ja balettiteatteri (ukr. Державне підприємство "Харківський національний академічний театр опери та балету імені М.В.Лисенка", H’arkivskyi natsionalnyi akademitšnyi teatr opery ta baletu imeni M. V. Lysenka, lyhennys ХАТОБ eli H’ATOB) on Harkovassa toimiva suuri oopperatalo ja -yhteisö. Se on nimetty ukrainalaisen säveltäjän Mykola Lysenkon mukaan. Oopperatalo sijaitsee Ševtšenkon piirissä, Harkovan pääkatuihin lukeutuvan vulytsja Sumskan ('Sumynkatu') varrella. Oopperan ohjelmistoon kuuluu 65 ooppera- tai balettituotantoa. Ne työllistävät yli 300 taiteilijaa; yhteensä henkilökuntaa on oopperassa noin 750. Venäjän hyökkäyssodan seurauksena Luhansk ja Donetsk joutuivat miehitetyiksi. Itäisimmän Ukrainan miehityksen aikana Harkovan ooppera on ainoa itäisessä Ukrainassa yhä toimiva oopperatalo. Oopperatalo Brutalistista arkkitehtuuria edustava nykyinen oopperatalo rakennettiin vuosina 1967–1991. Se on Ukrainan suurin teatterirakennus. Teatterin lattiapinta-ala on 52 000 neliömetriä. Pääsalissa on istuinpaikka 1 500 katsojalle. Oopperatalosta löytyy myös kahvila, pizzeria ja sauna. Oopperatalon laaja piha-alue betoni- ja asvalttipintoineen sekä suihkulähteineen on monien nuorten ja kaupunkikulttuurin edustajien kohtaamispaikka. Historiaa Venäjän laajamittaisen hyökkäyssodan (2022–) johdosta ooppera joutui keskeyttämään esityksensä 24. helmikuuta 2022 alkaen. Hyökkäyssodan alkuvaiheessa Venäjän asevoimat ampui Harkovan oopperataloa kohti esimerkiksi tykistöllä. Vaikka 2000 neliötä talon rikkoutuneita ikkunoita on sittemmin korjattu, keväällä 2025 oli nähtävissä paitsi kraatinsirpaleiden jättämiä jälkiä, myös oopperan katolla lojunnut raketinheittimen räjähtämätön raketti. Monet oopperan työntekijät pakenivat sotatoimien vuoksi Harkovasta, useat ulkomaille. Osa heistä on sittemmin palannut Harkovaan. Oopperan harjoituksia ja esityksiä on käynnistetty uudelleen. Kansallisteatterin asema on turvannut palkkarahojen saannin. Keskeistä on myös, että järeän teatterirakennuksen alla on suuri pommisuoja, joka aiemmin toimi varastona. Siitä on luotu turvallinen harjoitus- ja esitystila 400 hengen katsomoineen. Siellä ooppera- ja balettiesitykset voivat jatkua myös ilmahälyytysten sattuessa. Vaikka esitystila ei ole istuimiltaan, tarjoiluiltaan tai akustiikaltaan varsinaisten teatterisalien tasoinen, pienimuotoiset balettiesitykset lapsille käynnistettiin keväällä 2024. Täysimittaiset ooppera- ja balettiesitykset alkoivat huhtikuussa 2025. Tilaa ovat käyttäneet myös vierailevat ryhmät. Katso myös Harkovan ukrainalainen draamateatteri Lähteet Aiheesta muualla Kuvia tai muita tiedostoja aiheesta Harkovan ooppera Wikimedia Commonsissa